Па словах М.А.Жураўкова, у новыя правілы прыёму ва УВА плануецца ўнесці пункт, у якім гаворыцца, што выпускнікі прафтэхліцэяў, каледжаў, якія жадаюць атрымаць вышэйшую адукацыю па сваім напрамку (напрыклад, выпускнік радыётэхнічнага каледжа жадае паступіць у БДУІР), не будуць праходзіць цэнтралізаванае тэсціраванне, а будуць вытрымліваць толькі ўступны профільны экзамен. “Гэта павінна прыцягнуць навучэнцаў для паступлення ў каледжы, бо яны будуць ведаць: калі добра вучыцца, можна потым атрымаць вышэйшую адукацыю па скарочанай форме навучання, — мяркуе кіраўнік ведамства. — Дарэчы, зараз каледжы ўключаюцца ў склад універсітэтаў. Існуючая практыка паказвае, што гэта эфектыўна. З аднаго боку, узрастае прэстыж каледжа, з другога — універсітэт набывае базу для падрыхтоўкі абітурыентаў”.